પ્રવાસયાત્રાના વર્ણનોને ગુજરાતી સાહિત્યમાં એક નિબંધ સાહિત્યના અંગ તરીકે સ્વીકારાયેલો હોવાથી આપણને દેશ અને દુનિયાના પ્રવાસ વિશેના અદભૂત અને અઢળક પુસ્તકો મળતાં રહ્યાં છે. એટલું જ નહીં, પ્રવાસ સાહિત્યને પોતાની સાહિત્યક યાત્રામાં એક અગત્યના પાસા તરીકે વિકસાવનારા અનેક સાહિત્યસેવીઓ પણ આપણે ત્યાં થયાં છે. કાકાસાહેબ કાલેલકર-સ્વામી આનંદથી માંડીને ભોળાભાઇ પટેલ-નરોત્તમ પલાણ સુધીના લેખકોના લખાણમાં પ્રવાસ વર્ણને એક પ્રકારે વિકાસ સાધ્યો છે. આમ તો યાત્રા-પ્રવાસનો ઇતિહાસ જોઇએ તો એ ગાંધીયુગથી પણ આગળ પહોંચે છે.